Avainsanat

Tiivistelmä



Avainsanat

1 Kumoamiskanne - Luonnolliset henkilöt ja oikeushenkilöt - Suoraan ja erikseen luonnollisia henkilöitä ja oikeushenkilöitä koskevat päätökset - Päätös yrityskeskittymän soveltuvuudesta yhteismarkkinoille - Asianomaisten yritysten työntekijöiden hyväksytyt edustajat - Rajoitettu kanneoikeus, jonka perusteella yhteisöjen tuomioistuimet valvovat ainoastaan sitä, että komissio on noudattanut työntekijöiden edustajien menettelyllisiä oikeuksia, ellei poikkeuksellisista olosuhteista muuta johdu

(EY:n perustamissopimuksen 173 artiklan 4 kohta; neuvoston asetuksen N:o 4064/89 18 artiklan 4 kohta; neuvoston direktiivi 77/187)

2 Kilpailu - Yrityskeskittymät - Komission suorittama tutkinta - Komission velvollisuudet tiettyjä ulkopuolisia kohtaan - Asianomaisten yritysten työntekijöiden hyväksytyt edustajat - Tiedottaminen ilmoitetusta keskittymäsuunnitelmasta - Tiedottamatta jättäminen

(Neuvoston asetuksen N:o 4064/89 18 artiklan 4 kohta; neuvoston direktiivin 77/187 6 artikla)

Tiivistelmä

3 Asetuksen N:o 4064/89 nojalla tehty komission päätös yrityskeskittymän soveltuvuudesta yhteismarkkinoille koskee perustamissopimuksen 173 artiklan neljännessä kohdassa tarkoitetulla tavalla erikseen asianomaisten yritysten työntekijöiden edustajia, joiden asema on tunnustettu kansallisessa oikeudessa. Tämä johtuu siitä, että mainitussa asetuksessa - jonka mukaan komissio voi ottaa huomioon keskittymän sosiaaliset seuraukset, jos nämä voivat vaikeuttaa perustamissopimuksen 2 artiklassa tarkoitettujen sosiaalisten tavoitteiden saavuttamista - työntekijöiden edustajat mainitaan nimenomaisesti sellaisten ulkopuolisten joukossa, joilla on asiassa riittävä etu, jotta komission on kuultava niitä suunniteltua keskittymää koskevassa tutkimusmenettelyssä ja riippumatta niiden tosiasiallisesta osallistumisesta tähän menettelyyn.

Sitä vastoin mainittu päätös ei periaatteessa koske työntekijöiden edustajia suoraan, ellei poikkeuksellisista olosuhteista muuta johdu. Toisaalta päätös, jolla keskittymä on hyväksytty sen jälkeen kun sitä on tutkittu yhteisön kilpailuoikeuden kannalta, ei sinänsä itse asiassa vaikuta mitenkään asianomaisten yritysten työntekijöiden edustajien omiin oikeuksiin, vaikka keskittymän hyväksymisen edellytykseksi olisi päätöksessä asetettu se, että yksi asianomaisista yrityksistä luovuttaa osan toiminnastaan kolmannelle yritykselle. Kuten asian kannalta merkityksellisistä yhteisön säännöksistä ilmenee, keskittymästä johtuvan yrityksen luovutuksen yhteydessä mainittujen oikeuksien sisältö määräytyy kansallisessa oikeudessa määriteltyjen sääntöjen mukaan. Toisaalta päätöksellä ei suoraan loukata kyseisten työntekijöiden etuja, koska yrityksen toiminnan osan luovutus voi vaikuttaa työntekijöiden etuihin ainoastaan välillisesti. Luovutus ei sinänsä voi muuttaa työsopimuksen ja työehtosopimuksen mukaista työsuhdetta, kuten työntekijöiden oikeuksista yrityksen luovutuksen yhteydessä annetusta direktiivistä 77/187 ilmenee. Jos keskittymän jälkeen ryhdytään työntekijöiden etuihin vaikuttaviin toimenpiteisiin, se on asianomaisten yritysten asia. Kansalliset tuomioistuimet valvovat, ovatko tällaiset toimenpiteet sekä yhteisön että kansallisen työlainsäädännön mukaisia.

Koska asetuksessa N:o 4064/89 kuitenkin myönnetään työntekijöiden edustajille menettelyllisiä oikeuksia, joiden kunnioittamista yhteisöjen tuomioistuimet voivat valvoa periaatteessa vasta siinä vaiheessa, kun ne valvovat komission lopullisen päätöksen laillisuutta, mainituille edustajille on myönnettävä kanneoikeus, joka rajoittuu niiden menettelyllisten oikeuksien noudattamisen valvontaan. Siten niille on annettava oikeus nostaa kanne mainitun päätöksen vuoksi, jotta ne voivat saattaa yhteisöjen tuomioistuinten tutkittavaksi sen, onko hallinnollisessa menettelyssä kunnioitettu - tai loukattu - niitä menettelyllisiä oikeuksia, joihin työntekijöiden edustajat voivat vedota edellä mainitun asetuksen 18 artiklan nojalla. Ellei kanneperusteena ole asetuksen N:o 4064/89 säännösten aineellinen rikkominen, komission päätös voidaan kumota mainitun kanneoikeuden käytön yhteydessä ainoastaan, jos työntekijöiden edustajien menettelyllisiä oikeuksia on olennaisesti loukattu.

4 Vaikka keskittymään osallistuvien yritysten työntekijöiden hyväksytyillä edustajilla on asetuksen N:o 4064/89 18 artiklan 4 kohdan mukaan oikeus hakemuksesta esittää komissiolle huomautuksensa, komission ei ole pakko ilmoittaa niille suunnitellusta keskittymästä, jota koskevan ilmoituksen yksi asianomaisista yrityksistä on tehnyt komissiolle.

Työntekijöiden oikeuksista yrityksen luovutuksen yhteydessä annetun direktiivin 77/187 6 artiklan mukaan nimenomaan kyseisten yritysten velvollisuutena on ilmoittaa asiasta työntekijöiden edustajille ja tämän velvollisuuden noudattaminen kuuluu kansallisten viranomaisten valvontaan.